‘শিশমহল হবে মিউজিয়াম’, প্রধানমন্ত্রীর সব প্রতিশ্রুতি পূরণ করব, ঘোষণা রেখার

নয়াদিল্লি: দিল্লির মুখ্যমন্ত্রীর (Delhi Cm) পদে বসেছেন রেখা গুপ্তা (Rekha Gupta)। প্রধানমন্ত্রীর উপস্থিতিতে দিল্লির রামলীলা ময়দানে শপথগ্রহণ অনুষ্ঠান অনুষ্ঠিত হয়। নেতা, মন্ত্রী থেকে সেলেবদের পাশাপাশি সাধারণ থেকে অতি সাধারণ, গিগ কর্মী থেকে সাফাই কর্মী সবাই আমন্ত্রিত ছিলেন এদিনের শপথগ্রহণ অনুষ্ঠানে। মুখ্যমন্ত্রীর শপথগ্রহণ অনুষ্ঠান থেকেই বিজেপি সরকার সকলের পাশে আছে, এই বার্তাই দিতে চেয়েছে।

তবে মুখ্যমন্ত্রীর বরাদ্দ সরকারি বাসভবনে থাকবেন না রেখা। আপাতত তিনি নিজের বাড়িতেই থাকবেন। সেইসঙ্গে কেজরিওয়ালের বিতর্কিত শিশমহলকে (Sheeshmahal) তিনি মিউজিয়াম (Museum) করা হবে জানিয়েছেন।

আরও পড়ুন: দিল্লির নয়া মুখ্যমন্ত্রী রেখার পোস্ট ভাইরাল

রেখা জানান, “আমরা শিশমহলকে একটি জাদুঘর করে তুলব। আমরা প্রধানমন্ত্রী মোদির সমস্ত প্রতিশ্রুতিও পূরণ করব। এই পদের জন্য আমাকে বেছে নেওয়ার জন্য আমি তাঁকে ধন্যবাদ জানাই,”

উল্লেখ্য, শিশমহল হল দিল্লির মুখ্যমন্ত্রীর সরকারি বাসভবন। রাজধানীর ৬ নম্বর ফ্ল্যাগস্টাফ রোডের প্রাসাদপম বাংলোটির নাম বিজেপি দিয়েছে ‘শিশমহল’। মুখ্যমন্ত্রী থাকাকালীন ওই বাড়িতে থাকতেন কেজরিওয়াল। ওই শিশমহল নিয়েই বিজেপির তোপের শিকার হন তিনি। বিজেপি তীব্র কটাক্ষ করে বলে, সাধারণ মানুষের টাকা লুট করে শিশমহল বানিয়েছে কেজরিওয়াল।

ভোটের প্রচারে প্রধানমন্ত্রী নরেন্দ্র মোদি ঘোষণা করেছিলেন বিজেপি সরকার করতে পারলে দলের মুখ্যমন্ত্রী ওই বাড়িতে থাকবেন না। বাড়িটিকে সংগ্রহশালা করা হবে। বৃহস্পতিবার দিল্লির মুখ্যমন্ত্রী পদে শপথ নেওয়ার পর রেখা গুপ্ত ঘোষণা করেন প্রধানমন্ত্রীর সব ঘোষণা বাস্তবায়িত করবে তাঁর সরকার। প্রচারে মোদি আরও বলেছিলেন, কেজরিওয়াল ও তাঁর সরকারের দুর্নীতির তদন্ত করবে বিজেপি সরকার।