সুষমার পর বিজেপির কার স্বরাজ দিল্লিতে? ঘোষণা আগামীকাল

ওয়েব ডেস্ক: দিল্লির (Delhi) নতুন মুখ্যমন্ত্রী শপথ (Oath) নিতে পারেন আগামী ১৯ ফেব্রুয়ারি। আগামী কাল, সোমবার চূড়ান্ত হবে মুখ্যমন্ত্রীর নাম। ওই দিন বিকেল ৩টেয় দিল্লিতে বিজেপির (BJP) রাজ্য দফতরে পরিষদীয় দলের বৈঠক ডাকা হয়েছে। ৮ ফেব্রুয়ারি ফল ঘোষণা হলেও বিজেপি এখনও মুখ্যমন্ত্রীর নাম প্রকাশ্যে আনতে পারেনি। সময় যত গড়াচ্ছে রাজধানীর বাতাসে উত্তেজনা তত ছড়াচ্ছে। বেশ কয়েকটি নাম নিয়ে জোর চর্চা শুরু হয়েছে। শীর্ষ পদের জন্য পাঁচটি নাম সামনে এসেছে। নয়াদিল্লি বিধানসভায় অরবিন্দ কেজরিওয়ালকে হারানো পরবেশ ভার্মার নাম সব থেকে বেশি আলোচনা হচ্ছে। এছাড়া কালকাজি আসনে দিল্লির বিদায়ী মুখ্যমন্ত্রী আতিশী হারিয়েছেন রমেশ বিধুরিকে। চর্চা হচ্ছে তাঁর নাম নিয়েও। উঠে আসছে বিজেপি সাংসদ মনোজ তিওয়ারি, দিল্লি বিজেপির ভাইস প্রেসিডেন্ট কপিল মিশ্র, বিজেপির রাজ্য সাধারণ সম্পাদক আশিস সুদ, রেখা গুপ্ত, প্রাক্তন রাজ্য সভাপতি বিজেন্দর গুপ্তর নামও। ১৯৯৮ সালে দিল্লিতে বিজেপির মুখ্যমন্ত্রী হয়েছিলেন সুষমা স্বরাজ। তিনিই দিল্লির প্রথম মহিলা মুখ্যমন্ত্রী। অল্প সময়ের জন্য মুখ্যমন্ত্রী ছিলেন তিনি। মেয়াদ ছিল ৫২ দিন। তারপরই ক্ষমতা দখল করে কংগ্রেস। ১৯৯৩ সালে দিল্লিতে বিজেপির প্রথম মুখ্যমন্ত্রী হন মদনলাল খুরানা। এরপর হন সাহিব সিং ভার্মা।

৭০ আসনের বিধানসভায় ৪৮টি আসন পেয়েছে বিজেপি। আপ নেমে এসেছে ২২-এ। ২৭ বছর ক্ষমতা দখল করেছে বিজেপি। ২০১৪ সালে কেন্দ্রে ক্ষমতায় এলেও রাজধানী দখল করতে পারেনি নরেন্দ্র মোদির বিজেপি। আপকে সাফ করে যমুনায় ফুটেছে পদ্মফুল। আগে থেকে মুখ্যমন্ত্রী মুখকে সামনে রেখে বিজেপি নির্বাচনে নামেনি দিল্লিতে। মনে করা হচ্ছে থাকতে পারে চমক। সুষমা স্বরাজের পর ফের দিল্লিতে বিজেপির মহিলা মুখ্যমন্ত্রী হতে পারেও জল্পনা চলছে। দিল্লিতে সুষমা ছাড়াও কংগ্রেসের শীলা দীক্ষিত, আপের আতিশীকে মহিলা মুখ্যমন্ত্রী পেয়েছেন দিল্লিবাসী।